Na osnovu člana 57. stav 5. Zakona o policiji („Službeni glasnik RS”, broj 6/16),

Ministar unutrašnjih poslova donosi

**PRAVILNIK**

**o načinu sprovođenja i metodologiji primene poligrafskog ispitivanja**

"Službeni glasnik RS", broj 36 od 13. aprila 2017.

I. UVODNE ODREDBE

Član 1.

Ovim pravilnikom propisuje se način sprovođenja poligrafskog ispitivanja, kao i osnovna metodološka pravila primene poligrafskog ispitivanja.

Član 2.

Poligrafsko ispitivanje sprovodi poligrafski ispitivač za potrebe Ministarstva unutrašnjih poslova, pravosudnih i drugih državnih organa uz korišćenje poligrafskog uređaja – uređaja za registrovanje fizioloških reakcija lica koje se ispituje u skladu sa stručnom metodologijom.

II. NAČIN SPROVOĐENJA POLIGRAFSKOG ISPITIVANJA

Član 3.

Poligrafsko ispitivanje se sprovodi na osnovu pisanog zahteva za poligrafsko ispitivanje koji dostavlja ovlašćeni policijski službenik, odnosno drugi državni službenik.

Član 4.

Poligrafski ispitivač je dužan da se pre početka ispitivanja upozna sa svim raspoloživim saznanjima koja se tiču krivičnog dela ili događaja koji je predmet poligrafskog ispitivanja.

Član 5.

Poligrafski ispitivač je dužan da pre početka ispitivanja upozna ispitanika da je poligrafsko ispitivanje dobrovoljno i da u skladu sa tim treba da da pisanu saglasnost.

Sadržina izjave iz stava 1. ovog člana data je u Prilogu 1. koji je odštampan uz ovaj pravilnik i čini njegov sastavni deo.

Poligrafski ispitivač je dužan da ispitanika ispita o postojanju eventualnih razloga utvrđenih zakonom zbog kojih se ispitivanje ne bi moglo sprovesti, kao i da ispitanika upozna sa procedurom poligrafskog ispitivanja i radom uređaja.

III. METODOLOGIJA PRIMENE POLIGRAFSKOG ISPITIVANJA

Član 6.

Poligrafsko ispitivanje se obavlja u poligrafskoj laboratoriji koja zadovoljava metodološke i bezbednosne uslove.

Ispitivanje se izuzetno može obavljati i van laboratorije, u prostoriji koja ima uslove najpribližnije laboratorijskim.

Član 7.

Poligrafsko ispitivanje počinje zadavanjem „stimulativnog testa” u cilju demonstriranja rada poligrafskog uređaja ispitaniku, nakon čega slede relevantni poligrafski testovi.

Član 8.

Po završenom poligrafskom ispitivanju, poligrafski ispitivač je dužan da u najkraćem roku dostavi pisani izveštaj podnosiocu zahteva za poligrafsko ispitivanje.

Poligrafski zapisi – poligrami se čuvaju u elektronskoj formi u laboratoriji za poligrafska ispitivanja i dostupni su samo poligrafskim ispitivačima Ministarstva unutrašnjih poslova.

IV. ZAVRŠNA ODREDBA

Član 9.

Ovaj pravilnik stupa na snagu osmog dana od dana objavljivanja u „Službenom glasniku Republike Srbije”.

01 broj 2653/17-3

U Beogradu, 12. aprila 2017. godine

Ministar unutrašnjih poslova,

dr **Nebojša Stefanović,** s.r.

Prilozi

Prilog 1.

REPUBLIKA SRBIJA

MINISTARSTVO UNUTRAŠNJIH POSLOVA

DIREKCIJA POLICIJE

IZJAVA

Dana\_\_\_\_\_\_\_\_\_\_\_20\_\_\_godine u prostorijama \_\_\_\_\_\_\_\_\_\_\_\_ poligrafski ispitivač mi je predočio potrebu da budem ispitivan (a) na poligrafskom instrumentu.

Objašnjena mi je svrha i način ispitivanja, kao i da ne postoji mogućnost bilo kakvog štetnog uticaja na moje zdravlje. Pošto ne postoje fizičke i psihičke smetnje u smislu člana 57. Zakona o policiji, dobrovoljno pristajem da budem ispitivan (a) na poligrafskom instrumentu.

Izjavu dao/la:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(ime i prezime)